«Փարաջանով` գեղեցիկի սիրահարը» լիամետրաժ գեղարվեստական ֆիլմն արդեն ներկայացվել Է Կաննի կինոփառատոնի երեք անվանակարգերում: Կինոնկարի պրոդյուսերները նաեւ ստացել են հրավեր` քննարկելու A խմբի գործնականում բոլոր համաշխարհային կինոփառատոներին, մասնավորապես` Լոկառնոյի, Վենետիկի, Սան Սեբաստիանի, Տոկիոյի, Տորոնտոյի, Մոնրեալի, Մար դել Պլատայի, Սան Պաուլուի  եւ Կառլովի Վարիի կինոփառատոների մրցույթին կինոնկարի մասնակցության հարցը: Փարաջանովի մասին ֆիլմը համատեղ նկարահանել են Ուկրաինան, Ֆրանսիան, Վրաստանը եւ Հայաստանը: 


Ինչպես «Արմենպրես»-ին տեղեկացրեց ֆիլմի համառեժիսոր, դերասան Սերժ Ավետիքյանը, փառատոնում ֆիլմի ընդունման մասին որոշումը հայտնի կդառնա ապրիլի 14-18-ը:


«Կաննի փառատոնում ֆիլմի ընդունման դեպքում Երեւանում կկազմակերպվի ֆիլմի պրեմիերան, հակառակ դեպքում կսպասենք Լոկառնոյի կամ մեկ այլ փառատոնում այն ընդգրկելուն եւ ապա Երեւանում ցուցադրելուն»,- ասաց ռեժիսորը: 


Հանճարեղ արվեսագետի կյանքի վերջին 20 տարին ընդգրկող կինոստեղծագործության գաղափարը պատկանում Է ուկրաինացի պրոդյուսեր եւ ռեժիսոր Ելենա Ֆետիսովային, ով դարձել Է «Փարաջանովի» սցենարի հեղինակը, համառեժիսորը եւ համապրոդյուսերը: 


Ֆրանսիական կողմից որպես համառեժիսոր Է հանդես եկել Սերժ Ավետիքյանը (նա Էլ գլխավոր դերակատարն Է), գեղարվեստական ղեկավարը եւ կրեատիվ պրոդյուսերը Ռոման Բալայանն Է: Բեմադրող օպերատորն Է Սերգեյ Միխալչուկը, բեմադրող նկարիչը՝ Վլադ Ռիժիկովը: Կինոնկարն աչքի Է ընկնում դերասանական փայլուն խաղով, որոնց թվում հատակապես առանձնանում են ռուսաստանցի աստղերի՝ «Ազգերի թատրոնի» դերասանուհի Յուլյա Պերեսիլդի եւ Մոսկվայի «Պյոտր Ֆոմենկոյի արվեստանոց» թատրոնի դերասան Կարեն Բադալովի կերտած կերպարները:  


«Փարաջանով» միջազգային կինոնախագիծն իրականացվել Է Ուկրաինայի Կինոյի հարցերի պետական գործակալության ֆինանսական օժանդակությամբ: Այն առաջին կինոնախագիծն Է, որին աջակցել Է Եվրոպայի ամենաազդեցիկ հեռուստաալիքներից մեկը՝ ARTE FRANCE CINEMA-ն: